Pressemelding fra Norsk Arbeidsmandsforbund

**Norsk Arbeidsmandsforbund** | Norwegian Union of General Workers

Postboks 8704 Youngstorget, 0028 Oslo, Norway | Tel + 47 23 06 10 50 | Faks + 47 23 06 10 92 | Org.nr. 871 096 082 **www.arbeidsmandsforbundet.no** | norsk@arb-mand.no

Dato 08.10.2012

**Et statsbudsjett for stabilitet og økt sysselsetting!**

Forbundsleder Erna Hagensen i Norsk Arbeidsmandsforbund sier i sin første kommentar til regjeringens forslag til statsbudsjett for 2013 at framlegget er preget av satsing på sysselsetting og rettferdig fordeling. Jeg synes Regjeringens budsjettforslag for 2013 er godt tilpasset den økonomiske situasjon med stor internasjonal uro. Innenfor ansvarlig rammer prioriterer den rødgrønne regjeringen viktige samfunns- og velferdsoppgaver.

Dette er viktige satsingsområder - fordi det er gjennom fellesskapsløsninger som bidrar til økt sysselsetting og kampen mot sosial dumping i arbeidslivet at vi kan møte utfordringene framover. En ytterligere styrking av ressursene til arbeidstilsynet er også et viktig tiltak i kampen mot sosial dumping i utsatte bransjer som for eksempel renhold og anlegg. Økningen av fradraget for fagforeningskontingent kunne vært høyere, sier Hagensen. Endringene av lønnsgarantiregelverket slik at det blir mer forutsigbart for arbeidstakerne fra fire til tolv måneder, og i større grad sikrer at arbeidstakere med utestående lønnskrav er skritt i riktig retning, sier Hagensen

Det er positivt at regjeringen fortsetter arbeidet med å overoppfylle Nasjonal transportplan når det gjelder økt satsing på veier, jernbane. Bevilgningene til veg-, jernbane- og kystformål under Nasjonal transportplan øker med 3,4 milliarder kroner i 2013. Regjeringen overoppfyller derfor planrammen for 2010-2013 med 1,5 milliarder kroner. Økt satsing på utbedring av farleder og fiskerihavner og fjerning av kystavgiften vil kunne bidra til å øke andelen gods fra vei til kyst. Disse satsingene vil gi flere arbeidsplasser i anleggsektoren og det vil bidra til at vi alle får en tryggere og bedre infrastruktur i Norge, sier Hagensen.

Vi er også glade for økt satsing på kartlegging av mineraler og at det nå opprettes et professorat for næringen på NTNU. Dette kommer oppå fjorårets fireårs satsing på mineralnæringen i Norge.

Alt i alt er dette et godt og ansvarlig budsjettforslag som vil ta Norge videre og som vil bidra til å trygge hverdagen for våre medlemmer i tiden som kommer, sier Hagensen til slutt.

Forbundsleder Erna Hagensen kan kontaktes på mobil 90 55 82 79

Kommunikasjons og utredningsansvarlig

Trond Erik Thorvaldsen mobil 48 26 70 61